問晁伯宇疾二首  其一
作者：呂本中
朝代：宋

paragraphs: 晁子臥京城，歲月晚不用。
偷身出塵土，閉戶忍疾痛。
客來不與語，有口吾懶動。
今年又請老，氣力當少縱。
生平厭筆墨，棄去不復弄。
頗念白頭親，甘旨須子奉。
呻吟不衽席，妙語時一諷。
誰令稻粱謀，未答泉石夢。
鄙夫託未契，義實憂患共。
天定或勝人，寡固不敵衆。
請公但縮手，保此清凈供。
因書報安否，兼與問群從。